Predkladacia správa

Podpredseda vlády Slovenskej republiky pre európske záležitosti, ľudské práva a menšiny predkladá tento materiál v súlade s Uznesením vlády Slovenskej republiky č. 211 zo 16. marca 2005 k „Východiskám akčného plánu pre trvalo udržateľný rozvoj“ predkladá Akčný plán trvalo udržateľného rozvoja v SR 2005 – 2010.

Akčný plán trvalo udržateľného rozvoja v SR 2005 – 2010 predstavuje zhutnenie priorít a úloh vyplývajúcich z Národnej stratégie trvalo udržateľného rozvoja (ďalej „NSTUR“), priemet aktuálnych úloh vyplývajúcich z členstva v EÚ a medzinárodných záväzkov SR k OSN a OECD. Správa o plnení úloh NSTUR za rok 2004 z 20. apríla 2005 obsahuje vyhodnotenie cieľov NSTUR a návrhy na zrušenie neaktuálnych úloh. Národná stratégia a akčný plán smerujú k rozvoju dimenzie TUR, pričom sa neobmedzujú na čisto sektoriálny prístup.

Ciele Akčného plánu trvalo udržateľného rozvoja 2005 – 2010 vypracoval Úrad vlády Slovenskej republiky v súčinnosti s príslušnými ministerstvami. Akčný plán vytyčuje 14 hlavný cieľov, ktoré sú konkretizované pre jednotlivé rezorty, a priraďuje k nim merateľné ukazovatele, termíny, zodpovednosť za ich plnenie a spôsoby ich financovania.

Akčný plán TUR v SR 2005 – 2010 predpokladá plnenie cieľov Lisabonskej stratégie pre Slovensko a Národohospodárskej stratégie SR, ktoré budú mať pozitívny synergický efekt na plnenie cieľov akčného plánu.

Predkladaný materiál prešiel medzirezortným pripomienkovým konaním a na rokovanie vlády SR sa predkladá bez rozporov.

Predpokladané nároky na verejné financie v roku 2006 a každoročne vo výške 1 500 tis. Sk s určením na inštitucionálne zabezpečenie akčného plánu si bude ÚV SR uplatňovať pri tvorbe rozpočtu verejnej správy na roky 2006 – 2008. Financovanie jednotlivých cieľov akčného plánu bude zabezpečené z limitov ostatných rozpočtových kapitol schválených rozpočtom verejnej správy na roky 2006 – 2008 a na ďalšie rozpočtové roky.

Materiál nemá negatívny vplyv na zamestnanosť a podnikateľský sektor a má pozitívny vplyv na životné prostredie.